text: মহানগর গোয়েন্দা কার্যালয়ে এফবিআই প্রতিনিধিদল | Newsbangladesh
  বৃহস্পতিবার, মার্চ ৫, ২০১৫ ৫:৫৪
  মহানগর গোয়েন্দা কার্যালয়ে এফবিআই প্রতিনিধিদল
  ঢাকা: মহানগর গোয়েন্দা পুলিশের সাথে ৪৫ মিনিট কথা বলেছেন যুক্তরাষ্ট্রের কেন্দ্রীয় তদন্ত সংস্থা এফবিআইয়ের একটি প্রতিনিধিদল। প্রতিনিধিদলটি লেখক-ব্লগার অভিজিৎ রায় হত্যাকাণ্ড তদন্ত ছাড়াও অন্য যেকোনো তদন্তে মহানগর গোয়েন্দা পুলিশকে সহায়তা দেয়ার ইচ্ছা পোষণ করেছেন ।
  বৃহস্পতিবার রাজধানীর মিন্টোরোডে মহানগর গোয়েন্দা পুলিশের কার্যালয়ে এফবিআইয়ের দুই সদস্যের প্রতিনিধি দল মহানগর গোয়েন্দা পুলিশের সাথে মতবিনিময়কালে এমন ইচ্ছা পোষণ করেন। প্রতিনিধি দলটি সোয়া দুটার দিকে গোয়েন্দা কার্যালয়ে প্রবেশ করেন। ৪৫ মিনিটের সাক্ষাৎ পর্বশেষে তিনটার দিকে গোয়েন্দা কার্যালয় ত্যাগ করেন।
  মহানগর গোয়েন্দা পুলিশের যুগ্ম কমিশনার মনিরুল ইসলাম এসব তথ্য নিশ্চিত করে নিউজবাংলাদেশ.কমকে বলেন, ''তারা এসেছিলেন। অভিজিৎ হত্যাকাণ্ডের তদন্তের অগ্রগতি সম্পর্কে তাদের জানানো হয়েছে। এফবিআইয়ের সদস্যরা অভিজিৎ হত্যাকাণ্ডের তদন্তের জন্য আসলেও অন্য যে কোনো তদন্তে একসাথে কাজ করার ইচ্ছা পোষণ করেছেন। ''
  তিনি আরও বলেন, ''এরই মধ্যে ব্লগার অভিজিৎ হত্যাকাণ্ডের মামলাটি নিয়ে এফবিআই তদন্ত শুরু করেছেন, যদিও এ মামলায় প্রধান সন্দেহভাজন হিসেবে উগ্রপন্থী ব্লগার শফিউর রহমান ফারাবী নামের এক ব্লগারকে আটক করে পুলিশে দিয়েছে র‌্যাব।''
  এফবিআই প্রতিনিধি দলের সদস্য সংখ্যা প্রকাশ করলেও তাদের নাম জানাতে অপারগতা প্রকাশ করেন গোয়েন্দা পুলিশের এই যুগ্ম কমিশনার।
  উল্লেখ্য, বাংলা একোডেমির বইমেলা থেকে বাসায় ফেরার পথে গত ২৬ ফেব্রুয়ারি সন্ত্রাসী হামলার নিহত হন যুক্তরাষ্ট্রের নাগরিক অভিজিৎ। হামলায় তার স্ত্রী রাফিদা আহমেদ বন্যাও আহত হন। এ ঘটনায় তীব্র নিন্দা জানিয়ে এ হত্যাকাণ্ড তদন্তে সহায়তার প্রস্তাব দেয় যুক্তরাষ্ট্র। পরে সরকার বিষয়টিতে সায় দেয়।